Príloha C

Štátna banská správa
(MH SR)

Zdroj údajov: Hlavný banský úrad  

Správa o stave bezpečnosti a ochrany zdravia pri práci, o vývoji pracovnej úrazovosti, choroby  z povolania a iné poškodenia zdravia pri práci v oblasti pôsobnosti orgánov štátnej banskej správy za rok 2004

Kompetencia orgánov štátnej banskej správy, ktorými je Ministerstvo hospodárstva SR, Hlavný banský úrad a obvodné banské úrady,  je stanovená v § 39 a § 39 a zákona SNR č. 51/1988 Zb. o banskej činnosti, výbušninách a o štátnej banskej správe v znení  zákona SNR č. 499/1991 Zb., zákona NR SR č.154/1995 Z. z., zákona č. 58/1998 Z. z. a zákona č. 533/2004 Z. z.
Ministerstvo hospodárstva SR riadi výkon štátnej banskej správy, zabezpečuje a koordinuje v súčinnosti s ústrednými orgánmi úlohy medzinárodnej spolupráce v oblasti štátnej banskej správy, rozhoduje o odvolaniach vo veciach, v ktorých v prvom stupni rozhodol Hlavný banský úrad.
Hlavný banský úrad a obvodné banské úrady vykonávajú hlavný dozor nad dodržiavaním zákona č. 44/1988 Zb. o ochrane a využití nerastného bohatstva (banský zákon), v znení zákona SNR č. 498/1988 Zb., zákona č. 558/2001 Z. z., zákona č. 203/2004 Z. z.,  zákona č. 587/2004 Z. z., citovaného zákona SNR č. 51/1988 Zb. a predpisov vydaných na ich základe a iných všeobecne záväzných právnych predpisov, ak upravujú ochranu a využívanie ložísk nerastov, zabezpečenie chránených objektov a záujmov pred účinkami banskej činnosti, bezpečnosť  a ochranu zdravia pri práci, ako aj výrobu a  používanie výbušnín na trhacie a ohňostrojné práce, bezpečnosť technických zariadení, bezpečnosť prevádzky, požiarnu ochranu v podzemí a  pracovné podmienky, v organizáciách pri vykonávaní banskej činnosti a činnosti vykonávanej banským spôsobom a pri výrobe, používaní a tranzite výbušnín na trhacie a ohňostrojné práce.  
	Miestna príslušnosť obvodných banských úradov je vymedzená  v § 1  vyhlášky MH SR č. 333/1996 Z. z., ktorou sa ustanovujú obvody pôsobnosti obvodných banských úradov.
	Ciele,  úlohy a  priority vyplývajú z citovaného zákona SNR č. 51/1988 Zb. Hlavný banský úrad a obvodné banské úrady si každoročne okrem plnenia bežných úloh  stanovujú plán plnenia hlavných úloh  v oblasti bezpečnosti a ochrany zdravia pri práci. V minulom roku  sa  stalo najvýznamnejším plnenie úloh najmä v oblasti bezpečnosti a ochrany zdravia pri práci v uhoľných baniach a na  pracoviskách pri výstavbe tunelov so zameraním na strojné a elektrické zariadenia a zabezpečenie banskej záchrannej služby, kontroly výkonu trhacích prác veľkého rozsahu a  zhotovovania jednoduchých druhov výbušnín, kontrola platnosti osvedčení o odbornej spôsobilosti zodpovedných zamestnancov, kontrola technických zariadení pri výrobe výbušnín, kontrola diaľkovo ovládaných technických zariadení, kontrola dokumentácie o posúdení rizika.
	Plnenie týchto hlavných, ako aj ostatných úloh a povinností zabezpečovalo v uplynulom roku 74 zamestnancov Hlavného banského úradu, z toho 51 banských inšpektorov.
Najväčší počet nedostatkov bol zistený v oblasti informovanosti zamestnancov s  platnými predpismi, nedostatky v dokumentácii vydanej organizáciou, vykonávaní kontrol zo strany organizácie, vetrania podzemných častí baní, doprave závesnou lokomotívou, nedodržiavaní technologickej disciplíny.
V súvislosti s porušovaní predpisov o bezpečnosti a ochrane zdravia pri práci boli uložené pokuty pri vykonávaní banskej činnosti a činnosti vykonávanej banským spôsobom, napr. organizácii Hornonitrianske bane Prievidza, a.s. Prievidza, Baňa Handlová bola uložená pokuta 80 000 Sk  za  nedostatky zistené pri vyšetrovaní ťažkého pracovného úrazu a  pokuta 10 000 Sk za nedostatky vo vetraní pracovísk.
	Hlavný banský úrad a Národný inšpektorát práce uzavrel 14. 12. 2000 dohodu o spolupráci,  na  základe ktorej sa realizujú dohody medzi obvodnými banskými úradmi a  inšpektorátmi práce. Spolupráca v oblasti bezpečnosti a ochrany zdravia pri práci sa realizuje aj s  Odborovým zväzom pracovníkov baní, geológie a naftového priemyslu SR,  Slovenskou banskou komorou,  Slovenským ústavom technickej normalizácie, niektorými SKTC, v oblasti výbušnín a  v oblasti  vyšetrovania závažných pracovných úrazov s krajskými a okresnými  riaditeľstvami Policajného zboru SR, v oblasti predaja pyrotechnických výrobkov so Slovenskou obchodnou inšpekciou, pri vyšetrovní havárií a závažných pracovných úrazov           s  Kriminalistickým a expertíznym ústavom, v rámci konzultácií s Technickou univerzitou – fakultou BERG  a Strojníckou fakultou v Košiciach a inými zložkami verejnej správy.
	Stav  bezpečnosti a ochrany zdravia pri práci možno považovať v prevažnej miere za odraz stavu počtu zamestnancov v podzemí uholných baní, kde došlo v sledovanom období k značnému poklesu počtu zamestnancov formou hromadného prepúšťania. Práca v ťažkých podmienkach podzemia a obavy zo straty zamestnania vyčerpávajú zamestnancov nielen fyzicky, ale aj psychicky, čo v konečnom dôsledku veľakrát vedie k strate pozornosti a následne k vzniku pracovných úrazov. 
V roku 2004 došlo k  štyrom smrteľným, trom ťažkým pracovným úrazom a k  546 prípadom ostatných pracovných úrazov a k jednej havárii na Bani Záhorie, a.s. Čáry, pri ktorej došlo k zatlačeniu dobývacieho komplexu.  Pokles v porovnaní s rokom 2003 je len pri ostatných úrazoch. Počet nových chorôb z povolania klesol v porovnaní s rokom 2003 zo 102 na 98. Najviac chorôb z povolania je z jednostranného zaťaženia - 63.
	V oblasti legislatívy je potrebné vykonať  prípravné práce na kodifikáciu banského práva, pripraviť vykonávacie predpisy pre výrobu a  spracovanie výbušnín, novelizovať  bezpečnostné predpisy o vybraných banských zariadeniach a vyhradených technických zariadeniach.